เอกสารแนบ 3 อื่น ๆ

1.  รายงานคณะกรรมการตรวจสอบ

2.  รายงานความรับผิดชอบของคณะกรรมการต่อรายงานทางการเงิน

หน้า 100

รายงานคณะกรรมการตรวจสอบ

คณะกรรมการตรวจสอบบริษัท กรุงเทพประกันภัย จำกัด (มหาชน)
ประกอบด้วยกรรมการอิสระจำนวน 3 ท่านโดยมีนายเปล่งศักดิ์ ประกาศเภสัช
เป็นประธานคณะกรรมการตรวจสอบ นางสาวรัตนา ยิ่งไพบูลย์ และ นางพันธ์ทิพย์ สุรทิณฑ์
เป็นกรรมการตรวจสอบ มีวาระการดำรงตำแหน่งเป็นเวลา 3 ปี ทั้งนี้ตั้งแต่วันที่ 16 พฤศจิกายน
พ.ศ. 2548

ในการประชุมคณะกรรมการบริษัทฯ ครั้งที่ 1/2550 เมื่อวันที่ 27 กุมภาพันธ์ 2550 และ ครั้งที่
4/2550 เมื่อวันที่ 14 พฤศจิกายน 2550 คณะกรรมการบริษัทฯ มีมติแต่งตั้ง นางสาวพจนีย์
ธนวรานิช และ ดร. อารีพงศ์ ภู่ชอุ่ม ตามลำดับ
ซึ่งผ่านกระบวนการสรรหาโดยคณะกรรมการกำหนดค่าตอบแทนและสรรหา
พิจารณาแล้วว่ามีคุณสมบัติของกรรมการอิสระตามข้อกำหนดของบริษัทฯ เป็นกรรมการตรวจสอบแทน
นางสาวรัตนา ยิ่งไพบูลย์ และ นางพันธ์ทิพย์ สุรทิณฑ์ ซึ่งขอลาออกก่อนครบวาระ
โดยมีวาระการดำรงตำแหน่งจนถึงวันที่ 15 พฤศจิกายน 2551

ในปี 2550
คณะกรรมการตรวจสอบได้จัดการประชุมร่วมกับท่านกรรมการและรองกรรมการผู้อำนวยการใหญ่
ผู้อำนวยการฝ่ายบัญชี และ ผู้อำนวยการฝ่ายตรวจสอบ รวม 4 ครั้ง และ
ประชุมกับผู้สอบบัญชีโดยไม่มีฝ่ายบริหารร่วมประชุมด้วย รวม 2 ครั้ง
เพื่อปฏิบัติหน้าที่ตามที่ได้รับมอบหมายจากคณะกรรมการบริษัทฯ สรุปสาระสำคัญได้ดังนี้

1.  การสอบทานรายงานการเงินของบริษัทฯ
    พิจารณาสอบทานรายงานทางการเงินรายไตรมาสและรายงานทางการเงินประจำปีของบริษัทฯ
    ร่วมกับฝ่ายบริหารและผู้สอบบัญชี เพื่อให้มั่นใจว่ารายงานทางการเงินของบริษัทฯ
    ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองทั่วไป
    และมีการเปิดเผยข้อมูลอย่างเพียงพอครบถ้วนและเชื่อถือได้

2.  การดูแลระบบการควบคุมภายในของบริษัทฯ และการปฏิบัติตามข้อกำหนดของกฎหมาย
    พิจารณาสอบทานและให้ความเห็นชอบแผนการตรวจสอบของฝ่ายตรวจสอบประจำปี 2550
    การสอบทานรายงานผลการตรวจสอบตามแผนงาน
    รวมถึงการให้ข้อเสนอแนะเพื่อให้การปฏิบัติงานของฝ่ายตรวจสอบเกิดประสิทธิภาพและประสิทธิผล
    ตลอดจนการแลกเปลี่ยนข้อคิดเห็นและให้ข้อเสนอแนะแก่ฝ่ายบริหารในการติดตามให้มีการปรับปรุงแก้ไขในประเด็นที่สำคัญตามรายงานการตรวจสอบ
    เพื่อให้มั่นใจว่าบริษัทฯมีระบบการควบคุมภายในที่ดีและมีการปฏิบัติงานที่ถูกต้องตามกฎหมาย
    ข้อบังคับ และระเบียบปฏิบัติที่เกี่ยวข้อง

3.  การดูแลไม่ให้เกิดความขัดแย้งทางผลประโยชน์ สอบทานรายการระหว่างบริษัทฯ
    และบุคคลที่เกี่ยวโยงกันซึ่งอาจทำให้เกิดความขัดแย้งทางผลประโยชน์กับบริษัทฯ
    เพื่อให้เกิดความโปร่งใสและเป็นรายการจริงในการดำเนินธุรกิจปกติไม่มีผลกระทบต่อบริษัทฯ
    อย่างมีนัยสำคัญ

4.  การพิจารณาคัดเลือกและเสนอแต่งตั้งผู้สอบบัญชี พิจารณาและนำเสนอต่อคณะกรรมการบริษัทฯ
    เพื่อขออนุมัติที่ประชุมผู้ถือหุ้น แต่งตั้งนายโสภณ เพิ่มศิริวัลลภ และ/หรือ นางสาวรุ้งนภา
    เลิศสุวรรณกุล และ/หรือ นางสาววิสสุตา จริยธนากร แห่งบริษัท สำนักงาน เอินส์ท แอนด์
    ยัง จำกัด เป็นผู้สอบบัญชีสำหรับปี 2550 โดยมีค่าตอบแทน 1,210,000.00 บาท

5.  การปฏิบัติหน้าที่อื่นๆ
    ดูแลและให้ข้อแนะนำแก่ฝ่ายบริหารในด้านการบริหารจัดการเพื่อให้เกิดการตรวจสอบและคานอำนาจอย่างเหมาะสม
    การบริหารความเสี่ยงเพื่อลดผลกระทบที่อาจมีต่อการดำเนินธุรกิจของบริษัทฯ
    รวมถึงการติดตามดูแลให้มีการปฏิบัติตามนโยบายการกำกับดูแลกิจการที่ดีเพื่อสร้างความเชื่อมั่นแก่ผู้ถือหุ้น
    ผู้ลงทุน และผู้เกี่ยวข้องทุกฝ่าย

คณะกรรมการตรวจสอบพิจารณาแล้วเห็นว่า บริษัทฯ ได้ปฏิบัติตามนโยบายการกำกับดูแลกิจการที่ดี
มีระบบการควบคุมภายในอย่างเพียงพอ มีการบริหารความเสี่ยงอย่างมีประสิทธิภาพ
รายการที่เกี่ยวโยงกันเป็นรายการจริงทางการค้าอันเป็นธุรกิจปกติและสมเหตุสมผล
มีการปฏิบัติงานถูกต้องตามกฎหมาย ข้อบังคับ และระเบียบปฏิบัติที่เกี่ยวข้อง
รายงานทางการเงินทำขึ้นอย่างถูกต้องตามที่ควร มีการเปิดเผยข้อมูลเพียงพอตามมาตรฐานบัญชี
และมีระบบการกำกับดูแลกิจการที่น่าเชื่อถือ

[]

(นายเปล่งศักดิ์ ประกาศเภสัช)

ประธานคณะกรรมการตรวจสอบ

หน้า 101

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท กรุงเทพประกันภัย จำกัด (มหาชน)
เป็นผู้รับผิดชอบต่องบการเงินของบริษัทกรุงเทพประกันภัย จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอและใช้ดุลยพินิจอย่างระมัดระวังในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัท ฯ จัดให้มีและดำรงรักษาไว้ซึ่งระบบควบคุมภายในที่มีประสิทธิผล
เพื่อให้มั่นใจอย่างมีเหตุผลว่า การบันทึกข้อมูลทางบัญชีมีความถูกต้อง ครบถ้วน
และเพียงพอต่อการดูแลรักษาทรัพย์สิน ป้องกันการทุจริตหรือการดำเนินการที่ผิดปกติ
การเปิดเผยรายการที่เกี่ยวโยงกันหรือที่อาจมีความขัดแย้งทางผลประโยชน์
รวมทั้งมีการปฏิบัติตามกฎหมายและกฏระเบียบที่เกี่ยวข้อง
โดยมอบหมายให้คณะกรรมการตรวจสอบเป็นผู้ดูแลรับผิดชอบและรายงานผลต่อคณะกรรมการบริษัท
ฯอย่างสม่ำเสมอ
ความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท ฯ มีความเห็นว่า ระบบควบคุมภายในของบริษัทฯ โดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯ ณ วันที่
31 ธันวาคม 2550 ซึ่งผู้สอบบัญชีของบริษัทฯ ได้ตรวจสอบตามมาตรฐานการสอบบัญชีที่รับรองทั่วไป
และแสดงความเห็นว่างบการเงินแสดงฐานะการเงินและผลการดำเนินงานโดยถูกต้องตามที่ควรในสาระสำคัญ
ตามหลักการบัญชีที่รับรองทั่วไป

[]

(นาย ชัย โสภณพนิช)

ประธานกรรมการและกรรมการผู้อำนวยการใหญ่

หน้า 102